एरियर भुगतान के लिए प्राचार्य ने मांगी थी रिश्वत, चालान पेश
दस हजार रुपए की रिश्वत लेते पकड़े गए गवर्नमेंट उर्दू हायर सेकंडरी स्कूल बक्षीबाग के प्राचार्य मोहनलाल मालवीय के खिलाफ लोकायुक्त पुलिस ने चालान पेश कर दिया। रिश्वत एरियर भुगतान के लिए मांगी थी। चालान के समय मालवीय दो घंटे कटघरे में खड़ा रहा।
शासकीय प्राथमिक स्कूल अहिल्या पल्टन के सहायक शिक्षक नरेंद्र लाठी की शिकायत पर मालवीय को 15 अप्रैल को रंगेहाथ पकड़ा था। सहायक शिक्षक की नियुक्ति 13 दिसंबर 1984 को हुई थी, तब से उसे एरियर व क्रमोन्नति लाभ सहित दो लाख रुपए का भुगतान होना था। यह कार्रवाई संकुल कार्यालय के माध्यम से होना थी। मालवीय संकुल प्रभारी था और उसे ही भुगतान स्वीकृत करना था। मंगलवार को विशेष न्यायाधीश (भ्रष्टाचार अधिनियम) बीके पालोदा के समक्ष लोकायुक्त पुलिस ने चालान पेश किया। मालवीय की ओर से कोर्ट में जमानत अर्जी लगाई थी। लोकायुक्त पुलिस के विशेष लोक अभियोजक डॉ. साकेत व्यास ने यह कहते हुए जमानत देने का विरोध किया कि यह अजमानतीय अपराध है। कोर्ट ने दोनों पक्ष को सुनने के बाद आरोपी को जमानत दे दी।
hin_Deva hin_Deva hin_Deva